NACRT
OBRAZLOŽENJE
Programom osnovnog i srednjoškolskog obrazovanja za 2027. godinu utvrđuju se aktivnosti i sredstva koja Općina Vojnić planira izdvojiti za potporu obrazovanju djece, učenika i studenata s područja Općine Vojnić.
Cilj Programa je unapređenje uvjeta obrazovanja, podizanje učeničkog i studentskog standarda, poticanje izvrsnosti te pružanje financijske potpore roditeljima, učenicima i studentima u podmirivanju troškova povezanih s obrazovanjem.
U okviru Programa planirana su sredstva za sljedeće aktivnosti:
1. A100001 – Tekuće donacije za školstvo – 25.800,00 eura
Sredstva su namijenjena potpori Osnovnoj školi Vojnić za tekuće poslovanje, povećanje učeničkog standarda, provedbu izvannastavnih i izvanškolskih aktivnosti, održavanje školskih manifestacija te sudjelovanje učenika na natjecanjima i drugim obrazovnim događanjima. Za navedenu namjenu planirano je 5.800,00 eura.
Za sufinanciranje nabave školske opreme učenicima s područja Općine Vojnić planirano je 8.000,00 eura. Sufinanciranje će se provoditi dodjelom bonova namijenjenih kupnji školskog pribora i druge potrebne školske opreme, čime se roditeljima olakšava podmirivanje troškova početka školske godine.
Za nagrađivanje najuspješnijih učenika s područja Općine Vojnić planirano je 2.000,00 eura. Nagrade će se dodjeljivati u obliku bonova učenicima koji su ostvarili zapažene rezultate u školovanju, s ciljem poticanja izvrsnosti, zalaganja i pozitivnog odnosa prema obrazovanju.
Za kapitalne donacije Osnovnoj školi Vojnić planirano je 10.000,00 eura, radi potpore ulaganjima u poboljšanje materijalnih uvjeta rada škole i unapređenje obrazovnog standarda učenika.
2. A100002 – Stipendije i školarine – 12.000,00 eura
Sredstva su namijenjena dodjeli stipendija učenicima srednjih škola i studentima s područja Općine Vojnić. Planirana mjesečna stipendija iznosi 80,00 eura za učenike srednjih škola i 120,00 eura za studente, tijekom deset mjeseci školske odnosno akademske godine.
Dodjelom stipendija Općina želi olakšati troškove obrazovanja, pružiti potporu učenicima i studentima te potaknuti nastavak školovanja i stjecanje viših razina obrazovanja. Konačan broj stipendija utvrdit će se nakon provedenog javnog natječaja i utvrđivanja liste korisnika, u okviru planiranih proračunskih sredstava.
Za provedbu Programa osnovnog i srednjoškolskog obrazovanja u Proračunu Općine Vojnić za 2027. godinu planirana su ukupna sredstva u iznosu od 37.800,00 eura, iz izvora financiranja opći prihodi i primici.
Provedbom ovog Programa Općina Vojnić nastavlja pružati potporu obrazovnim ustanovama, učenicima i studentima te stvarati povoljnije uvjete za obrazovanje i razvoj mladih na području Općine.

REPUBLIKA HRVATSKA 
KARLOVAČKA ŽUPANIJA
          OPĆINA VOJNIĆ
Općinsko vijeće
KLASA: 602-01/26-01/__
URBROJ: 2133-17-03-26-1
Vojnić, ______________ 2026. godine

	Temeljem članka 2. i 49. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22, 101/23, 145/23, 145/24, 146/25 i 22/26),  članka 143. Zakona o odgoju i obrazovanju u osnovnoj  i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 156/23) i članka 30. Statuta Općine Vojnić  („Službeni glasnik Općine Vojnić“ broj 01/21 i 03/25) Općinsko vijeće Općine Vojnić, na __. sjednici održanoj dana _______________ 2026. godine, usvojilo je


PROGRAM
OSNOVNOG I SREDNJOŠKOLSKOG OBRAZOVANJA
U 2027. GODINI

                                                                      Članak 1. 
	Predškolski odgoj i obrazovanje obuhvaća odgojno-obrazovni rad s djecom prije polaska u osnovnu školu, s ciljem poticanja njihova cjelovitog razvoja, stjecanja osnovnih znanja i vještina te pripreme za uspješan početak školovanja. Posebno je značajan za osiguravanje jednakih mogućnosti za svu djecu te njihovu socijalizaciju i uključivanje u odgojno-obrazovni sustav.

                                                       Članak 2.
	Ovim Programom uređuje se djelatnost osnovnog i srednjoškolskog obrazovanja sa procjenom troškova i izvorima financiranja kako slijedi: 
	Aktivnost broj
	Naziv aktivnosti
	Plan 2027.
EUR

	A100001
	Tekuće donacije za školstvo
	25.800,00

	
	Ostale tekuće donacije – Osnovna škola Vojnić
	5.800,00

	
	Naknade za školsku opremu
	8.000,00

	
	Ostale naknade iz proračuna u naravi
	2.000,00

	
	Kapitalne donacije ostalim neprofitnim organizacijama – OŠ Vojnić
	10.000,00

	Izvor
	Opći prihodi i primici
	

	A100002
	Stipendije i školarine
	12.000,00

	
	Stipendije i školarine
	           12.000,00

	Izvor
	Opći prihodi i primici
	

	
	SVEUKUPNO
	37.800,00





Članak 3.

	Ostale tekuće donacije Osnovnoj školi Vojnić odnose se na donacije za tekuće poslovanje škole prvenstveno za povećanje učeničkog standarda i osiguranje provedbe izvanškolskih aktivnosti učenika sa područja općine Vojnić. Sredstva su namijenjena za potporu sudjelovanju učenika na natjecanjima i drugim odgojno-obrazovnim aktivnostima. Za 2027. planiran je iznos od 5.800 eura koji će se školi dodijeliti temeljem dostavljenog zahtjeva u kojem je naznačena namjena.
	Naknade za školsku opremu odnose se na sufinanciranje nabave školske opreme učenicima sa područja općine putem bonova koji svaki učenik može iskoristiti za kupnju školske opreme (školskog pribora). Za 2027. planiran je iznos od 8.000,00 eura koji će se učenicima dodijeliti prije početka školske 2027./2028. godine kako bi do početka školske godine mogli nabaviti školsku opremu. Općina sa izabranom trgovinom sklapa ugovor gdje svaki učenik može iskoristiti dodijeljeni bon.

	Ostale naknade proračuna u naravi odnose se na nagrade najboljim učenicima s područja Općine koje se dodjeljuju u obliku bonova. Svaki razred na kraju godine predloži najboljeg učenika koji dobiva zasluženu nagradu. U 2027. godini planirani iznos je 2.000,00 eura.
	U školskoj i akademskoj godini planirano je dodijeliti srednjoškolske stipendija po 80,00 eura i studentske po 120,00 eura koje se dodjeljuju srednjoškolcima i studentima sa područja općine Vojnić kroz 10 mjeseci. U Proračunu za 2027. godinu planiran je iznos do 12.000,00 eura. Nakon provedenog natječaja i utvrđivanja konačne liste kandidata definirati će se koliko je stipendija i dodijeljeno.

Članak 4.

	Ovaj Program stupa na snagu osmog dana od dana objave u “Službenom glasniku Općine Vojnić“,  a primjenjuje se od 01. siječnja 2026. godine. 

